ເຈົ້າໜ້າທີ່ທຳນຽບຫ້າແຈ ຖືກສະມາຊິກສະພາສູງ ສອບຖາມ ເລື້ອງ ກຸ່ມລັດອິສລາມ
ສະມາຊິກ​ສະພາ​ສູງ Jonh McCain ປະທານ​ຄະນະ​ກຳມະການ ໄດ້​ສະ​ແດງຄວາມ​ບໍ່ພໍ​ໃຈ ໃນການສອບຖາມ ​ເຈົ້າໜ້າທີ່ທຳນຽບຫ້າແຈ ກ່ຽວກັບກຸ່ມລັດອິສລາມ
ບັນດາສະມາຊິກສະພາສູງ ພັກຣີພັບບລິກັນ ໄດ້ສະແດງຄວາມ ບໍ່ພໍໃຈກ່ຽວກັບ ຄວາມພະຍາຍາມຂອງສະຫະລັດ ທີ່ຈະສູ້ລົບ ກັບພວກຫົວຮຸນແຮງລັດອິສລາມ ທີ່ຮູ້ກັນອີກຊື່ນຶ່ງວ່າ ISIL ນັ້ນ ແລະໄດ້ສໍ້ຖາມລັດຖະມົນຕີປ້ອງກັນປະເທດທ່ານ Ash Carter ແລະ ປະທານເສນາທິການຮ່ວມຂອງກອງທັບສະຫະລັດ ນາຍ ພົນ Martin Dempsey ຢູ່ໃນການຮັບຟັງຄຳໃຫ້ການຕໍ່ຄະນະ ກຳມະ ການກອງທັບຂອງສະພາສູງ ໃນວັນອັງຄານວານນີ້ ສະມາຊິກສະພາສູງ Jonh McCain ປະທານຄະນະກຳມະການ ໄດ້ສະແດງຄວາມບໍ່ພໍໃຈວ່າ ເປັນຄວາມ “ເພີ້ຝັນ” ທີ່ປະທານາທິ ບໍດີ Barack Obama ໄດ້ກ່າວຍໍ້າເຖິງຍຸດທະສາດສະຫະລັດ ຢູ່ທີ່ທຳນຽບຫ້າແຈ ໃນວັນຈັນທີ່ຜ່ານມາ ທ່ານ McCain ກ່າວວ່າ “ພວກເຮົາບໍ່ໄດ້ັ້ຮັບໄຊຊະນະ ແລະເວລາໃດທີ່ ທ່ານບໍ່ໄດ້ໄຊຊະ ນະສົງຄາມ ທ່ານເສຍໄຊ ກຸ່ມ ISIL ບໍ່ແມ່ນສູງເຖິງ 3 ແມັດ ມັນສາມາດ ແລະຕ້ອງເອົາໄຊຊະນະໄດ້ ແຕ່ວ່າ ນັ້ນຈະບໍ່ເກີດຂື້ນ ຖ້າຫາກພວກເຮົາ ຍັງມີເພີ້ຝັນ ໃນຕົວເຮົາເອງ ກ່ຽວ ກັບການສູ້ລົບຂອງເຮົາໃນປັດຈຸບັນ ” ລັດຖະມົນຕີ ປ້ອງກັນປະເທດ ສະຫະລັດ ທ່ານ Carter ກ່າວວ່າ ອາເມຣິກາ ຈະປະເຊີນ ໜ້າກັບກຸມ IS ແລະ “ເອົາຊະນະໃນທີ່ສຸດ” ຢູ່ໃນອີຣັກ ແລະຊີເຣຍ ຜ່ານຫລາຍແນວທາງ ໃນຄວາມພະຍາຍາມ ” ທ່ານ Carter ກ່າວວ່າ “ທຳອິດ ແລະເປັນທີ່ໂຕ້ຖຽງໄດ້ແນວທາງທີ່ສຳຄັນສຸດ ແມ່ນຄວາມພະຍາຍາມດ້ານການເມືອງ ແນວທາງດັ່ງກ່າວນີ້ ພົວພັນກັບການ ເສີມສ້າງລັດຖະບານທີ່ ມີປະສິດທິຜົນຫລາຍຂື້ນ ປະກອບດ້ວຍຫລາຍຝ່າຍແລະ ທີ່ຫລາຍກຸ່ມສາສະໜາ ຢູ່ໃນ ອີຣັກ ໃນຂະນະດຽວກັນ ສະຫະລັດ ກໍຈະສືບຕໍ່ ດຳເນີນງານດ້ານການທູດ ເພື່ອໃຫ້ມີ ການປ່ຽນແປງດ້ານການເມືອງ ຈາກທ່ານ Bashar al-Assad ໄປສູ່ລັດຖະບານ ທີ່ມີ ຫລາຍພັກຝ່າຍ ໃນຊີເຣຍ ທີ່ເຮົາສາມາດດຳເນີນງານໄດ້ເຊັ່ນດຽວກັນ ເພື່ອເອົາ ໄຊຊະນະກຸ່ມ ISIL ໄດ້ ສະມາຊິກພັກຣີພັບບລິກັນຈຳນວນນຶ່ງ ໄດ້ຮຽກຮ້ອງມາເປັນເວລາດົນນານແລ້ວ ໃຫ້ສົ່ງ ກຳລັງພິເສດຂອງສະຫະລັດ ໄປຊ່ວຍສູ້ລົບກັບພວກນັກລົບລັດອິສລາມ ທາງພາກພື້ນ ດິນໃນອີຣັກ ທ່ານ McCain ໄດ້ຕິຕຽນປະທານາທິບໍດີ Obama ໃນການບໍ່ເຫັນດີໃຫ້ ສົ່ງກຳລັງພາກພື້ນດິນໄປສູ້ລົບ